কলকাতা পৌরসংস্থা
ভারতীয় জাতীয়তাবাদী নেতা সুরেন্দ্রনাথ বন্দ্যোপাধ্যায়ের উদ্যোগে ১৯২২ সালে গণতান্ত্রিক সায়ত্ত্বশাসন সংস্থা হিসেবে কলকাতা পৌরসংস্থা প্রতিষ্ঠিত হয়। ১৯৪৭ সালে ভারত স্বাধীন হওয়ার পর ১৯৫১ ও ১৯৫৬ সালে দুই বার কর্পোরেশন আইন সংশোধন করা হয়েছিল। বর্তমান পৌরসংস্থাটি ১৯৮০ সালের সংশোধিত পৌর আইনের ভিত্তিতে পরিচালিত হয়। শোভন চট্টোপাধ্যায় কলকাতা পৌরসংস্থার বর্তমান মহানাগরিক।
কলকাতার কিংবদন্তির ব্যক্তিত্ব
গৌরী সেন, হরি ঘোষ, বনমালী সরকার, গোবিন্দরাম মিত্র, ঊমিচাঁদ এবং হুজুরীমল—এঁরা হলেন বাংলার কয়েকজন কিংবদন্তির মানুষ, যাঁদের বাংলার জনসমাজ আজও মনে রেখেছে—জনপ্রিয় ছড়া বা প্রবাদ/প্রবচনের মাধ্যামে ভারত আর বাংলাদেশের বাংলাভাষী মানুষের কাছে এঁরা আজও পরিচিত। এরকম একটি ছড়ার উদাহরণ—"বনমালী সরকারের বাড়ি, গোবিন্দরাম মিত্রের ছড়ি, ঊমিচাঁদের পেন, হুজুরীমলের কড়ি, কে না জানে?" এঁদের কয়েকজন কলকাতার বাসিন্দা ছিলেন, আর বাকিরা ছিলেন শহরতলীর আবাসিক।